钦定古今图书集成/明伦汇编/氏族典/第235卷 > 张翰
## 钦定古今图书集成/明伦汇编/氏族典/第235卷 > 张翰

按《晋书张翰传》：“翰字季鹰，吴郡吴人也。父俨，吴大鸿
胪。翰有清才，善属文，而纵任不拘，时人号为江东步
兵。会稽贺循赴命入洛，经吴阊门，于船中弹琴。翰初
不相识，乃就循言谭，便大相钦悦。问循，知其入洛，翰
曰：‘吾亦有事北京，便同载。即去而不告家人。齐王冏
辟为大司马东曹掾。冏时执权，翰谓同郡顾荣曰：‘天
下纷纷，祸难未已。夫有四海之名者，求退良难。吾本
山林间人，无望于时。子善以明防前，以智虑后’’。”荣执
其手，怆然曰：“吾亦与子采南山蕨，饮三江水耳。”翰因
见秋风起，乃思吴中菰菜、莼羹、鲈鱼脍，曰：“人生贵得
适志，何能羁宦数千里，以要名爵乎？”遂命驾而归，著
《首丘赋》。俄而冏败，人皆谓之见机。翰任心自适，不求
当世。或谓之曰：“卿乃可纵适一时，独不为身后名邪？”
答曰：“使我有身后名，不如即时一杯酒。”时人贵其旷
达。性至孝，遭母忧，哀毁过礼。年五十七卒。其文笔数
十篇行于世。